અચાનક ઝાડીમાં સળવળાટ થયો સૂકાં પાંદડાં ખખડવાનો તો ક્યાંક ડાળીઓ ભાંગવાનો અવાજ થયો. વૃક્ષો પર નિરાંતે પોઢેલા પક્ષીઓ કલબલાટ કરતાં અહીં તહીં ઉડવાં લાગ્યાં. ગીચ ઝાડીમાંથી કેટલાક બુકાનીધારી ડાકુઓ પોતાના ઘોડાઓ સાથે પ્રગટ થયા. વૃક્ષોનાં થડ સાથે ઘોડાઓને બાંધી ડાકુઓ ચૂપકીદીથી આગળ વધ્યા અને સંધના પડાવને ઘેરી લીધો. કાળા પોશાકમાં સજ્જ, મુખ પર બુકાની બાંધેલા ઊંચી પડછંદ કાયા ધરાવતા ત્રણ ચાર ખૂંખાર ડાકુઓ હાથમાં ખુલ્લી તલવારો સાથે સંધના શ્રાવકોને બાનમાં લેતાં યાત્રાળુઓ અચાનક થયેલા અણધર્યા હુમલાના કારણે અવાચક બની ગયા અને ડાકુઓએ પોતાની પાસેની ખુલ્લી તલવારો શ્રાવકોને માથે ધરી દેતાં શ્રાવકોમાં રોકકળ મચી જવા પામી. ડાકુઓએ શ્રાવકોને ધમકી આપતા ખુલ્લો પડકાર ફેંક્યો….તમારી પાસે જે પણ કંઈ માલ-મિલકત હોય તે તાત્કાલિક અમારા ચરણે ધરી દો નહીતર તમારા એકેયની ખેર નથી આ તલવાર કોઈની સગી નહી થાય….યાત્રાળુઓ ભયના માર્યા થર થર કાંપી રહ્યા હતા અને ડાકુઓ હાકલા-પડકારા કરતા હતા તેવામાં અચાનક થયેલા કોલાહલને કારણે નજીકમાં જ સુઈ રહેલા માણેકશા અચાનક જાગી ગયેલ અને તાત્કાલિક પરિસ્થિતિ પામી જઈ માણેકશા શેઠે પોતાની નજીકમાં ઉભેલા ડાકુને જોરથી ધક્કો મારતાં ડાકુ ભોંય ભેગો થઈ ગયેલ અને આ દ્રશ્ય જોઈ બીજા ડાકુઓ ગુસ્સામાં આવી માણેકશાને બાનમાં લઈ લીધા અને પડકાર કર્યો “ અલ્યા વાણિયા તારી પાસે જે કંઈ પણ હોય તે તાત્કાલિક અમારા ચરણે ધરી દે નહીંતર તારા આ સંધને ખેર નથી અને એક પણ યાત્રાળુને જીવતો બચવા દઈશું નહી…..” માણેકશાએ આ ધમકીનો જવાબ આપતાં જણાવ્યું….” એ અધર્મીઓ અમે યાત્રાળુઓ છીએ અને અમો અમારા પાસે કંઈજ માલ-મિલકત રાખતા નથી અને હોય તો પણ તમને અમે કશું જ આપવાના નથી….. ‘તે જ વખતે સામે ઉભેલ ડાકુએ પોતાની તલવાર માણેકશાની ગરદન પર ધરી દેતાં માણેકશાએ તેનો સામનો કરી તલવારને પોતાની ગરદનથી દૂર હડસેલતાની સાથે જ માણેકશાની પીઠ પાછળથી માણેકશાની ગરદન પર એક ડાકુએ તલવારથી વાર કરતાં ‘જય જય દાદા…..! જય આદિનાથ….! જય શત્રુંજયનાથ…..!’ ના ઉદ્દગારો સાથે શેઠના પ્રાણ નીકળી ગયા. માણેકશાનું શરીર ત્રણ ટુકડામાં વિભાજિત થઈ ગયું હતું. મસ્તક, ધડ અને પગ અલગ પડી ગયા હતા. [ ક્રમશ:]